Asio

* se inndeling!

***Asio*** (hornugler) er en slekt i uglefamilien (Strigidae) og inngår der i gruppen øreugler (Asionini). Denne består av terrestriske arter, som typisk trives i åpne landskap spredt bevokst av trær. Artene kjennetegnes av av lange fjærtufser på hodet som ligner «ører» eller «horn». 

## Taksonomi
Slekten *Asio* ble introdusert av den franske zoologen Mathurin Jacques Brisson i 1760, med hornugle  som typeart. Navnet *Asio* stammer fra det latinske ordet «asiō», som Plinius den yngre brukte for å beskrive en type hornugle.

Stripeugle og jamaicaugle ble tidligere regnet til slekten ***Pseudoscops***, men begge har av fylogenetiske årsaker blitt omplassert til slekten *Asio*. Stripeugla ble flyttet først, slik at *Pseudoscops* ble monotypisk i en periode. Da også jamaicaugla ble flyttet ble derfor *Pseudoscops* et synonym til *Asio*.

## Biologi

Gruppen består av middels store ugler, som typisk måler omkring 25–57 cm.

Den mest karakteristiske egenskapen til uglene i denne slekten er de øre- eller hornlignende fjærduskene artene har på hodet. Fjærduskene er imidlertid verken ører eller horn, men snarere fjærstrukturer som kan reises av uglenes muskulatur og trolig spille en rolle i artenes kommunikasjon og kamuflasje.

Artene har en kosmopolitisk utbredelse, med unntak av i Antarktika og Australia. Jordugle er en av ugleartene mrd størst utbredelse. Arten hekker i både Eurasia og Amerika, inkludert i Karibia, på Hawaiiøyene og Galápagosøyene.

De to nordlige artene er delvis trekkfugler som drar sørover om vinteren fra de nordlige områdene. I år med lite mat kan de også bytte områder for å finne bedre jaktmarker. Tropiske ugler av *Asio* er for det meste stedbundne.

Uglene i denne slekten jakter for det meste om natten, men jordugla er også aktiv i tusmørke, både morgen og kveld. De fleste bygger reir på bakken, men hornugla kan også overta gamle reir etter kråker, ravner, skjærer (Corvidae) eller hauker. Alle uglene i denne gruppen jakter over åpne enger eller beitemarker etter gnagere, andre små pattedyr eller andre fugler.

## Inndeling
Inndelingen følger Birds of the World. Norske navn på artene følger Artsdatabanken.

* Strigiformes, ugler
** Strigidae, uglefamilien
*** Striginae, (egentlige ugler)
**** Asionini, (øreugler)
***** *[[Ptilopsis]]*
***** *[[Asio]]*, (hornugler)
****** *A. grammicus*, jamaicaugle
****** *A. otus*, hornugle
****** *A. abyssinicus*, fjellhornugle
****** *A. madagascariensis*, gasserhornugle
****** *A. clamator*, stripeugle
****** *A. stygius*, styksugle
****** *A. flammeus*, jordugle
****** *A. capensis*, gressugle
****** *A. solomonensis*, kampugle

### Utdødde arter
To fossile arter aksepteres å tilhøre denne gruppen:
* †*Asio brevipes* (sen pliocen, Glenns Ferry i Hagerman, Idaho, USA)
* †*Asio priscus* (sen pliocen, Santa Rosa Island, California, USA)

Fossil ugler har ofte vært gjenstand for systematisk revurdering, og flere arter som opprinnelig ble tilordnet slekten *Asio* har senere blitt flyttet til andre slekter basert på nyere analyser. Disse revisjonene reflekterer hvor viktig paleontologiske studier er for å forstå uglenes evolusjonære historie og hvordan slekter har endret seg over tid.

†*Asio henrici*, fra sen eocen/tidlig oligocen har blitt reklassifisert som medlem av den fossile tårnugle-slekten *[[Selenornis]]*. †*Asio collongensis*, som stammer fra midten av miocen i Vieux-Collonges, Frankrike, har nå blitt plassert i den nylig etablerte slekten *[[Alasio]]*. Samtidig kan †*Asio pygmaeus* (ofte feilstavet som *pigmaeus*) ikke med sikkerhet plasseres i en bestemt slekt før materialet blir grundig undersøkt på nytt.

## Fotogalleri
Foto av fjellhornugla (*A. abyssinicus*) mangler.

Anstarren 003 2018 05 15.jpg|Hornugle– dunlkedd unge*A. otus*
Asio capensis (Buho moro - Marsh Owl), Merga Zerga, Marruecos.jpg|Gressugle*A. capensis*
Pseudoscops grammicus.jpg|Jamaicaugle*A. grammicus*
Striped Owl.jpg|Stripeugle*A. clamator*
Asio flammeus Delta BC 1.jpg|Jordugle*A. flammeus*
Juvenile Madagascar Long-eared Owl (Asio madagascariensis), Andasibe, Madagascar.jpg|Gasserhornugle– dunlkedd unge*A. madagascariensis*
Gufo delle Isole Salomone.jpg|Kampugle*A. solomonensis*
Asio stygius - Stygian Owl.JPG|Styksugle*A. stygius*


## Litteratur
* Mlíkovský, Jirí (2002): *[https://www.biologicaldiversity.org/campaigns/global_owl_project/descriptions/Fossil_owls/Mlikovski%202002%20Cenozoic%20birds%20of%20the%20world.pdf Cenozoic Birds of the World, Part 1: Europe]*. Ninox Press, Prague. 406 pp., ISBN 80-901105-3-8

## Referanser




## Eksterne lenker
*